**D ô v o d o v á s p r á v a**

1. **Všeobecná časť**

# Návrh zákona, ktorým sa mení a dopĺňa zákon č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov predkladajú na rokovanie Národnej rady Slovenskej republiky poslanci Národnej rady Slovenskej republiky Dominik Drdul a Miloš Svrček.

**Cieľom predloženého návrhu zákona je redukcia uplatnenia inštitútu prideľovania vecí exekútorom náhodným výberom na prípady, kedy je v postavení oprávneného zdravotná poisťovňa, štátna organizácia alebo štátom väčšinovo vlastnený subjekt.**

 Dôvodom predloženia tohto návrhu zákona je spružnenie exekučných konaní pre súkromný sektor, keďže slobodný výber exekútora umožní vyššiu mieru súťaže aj pokiaľ ide o rýchlosť konania. Nie je dôvod, aby sa súkromný sektor nemohol slobodne rozhodnúť, ktorému exekútorovi zverí vymáhanie svojej pohľadávky. Verejný sektor bude naďalej viazaný náhodným výberom exekútora.

 Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

 Návrh zákona nebude mať vplyv na rozpočet verejnej správy, na životné prostredie, na informatizáciu spoločnosti, žiadne sociálne vplyvy, nebude mať vplyvy na služby verejnej správy pre občana ani vplyv na manželstvo, rodičovstvo a rodinu. Návrh zákona bude mať pozitívny vplyv na podnikateľské prostredie.

**B. Osobitná časť**

**K čl. I**

**K bodu 1**

V súvislosti s upravovanou možnosťou výberu súdneho exekútora, ktorý exekúciu vykoná, sa navrhuje výslovne upraviť, že v prípade vylúčenia súdneho exekútora, bude v exekúcii pokračovať nový exekútor, ktorého opäť navrhne oprávnený. Dodatok k povereniu na vykonanie exekúcie súd zašle novému exekútorovi, len čo mu nového exekútora oprávnený navrhne.

**K bodu 2**

Navrhuje sa doplniť nová náležitosť návrhu na vykonanie exekúcie, a to označenie exekútora, ktorý má byť poverený na vykonanie exekútora, ak oprávneným nie je zdravotná poisťovňa, štátna organizácia alebo štátom väčšinovo vlastnený subjekt.

**K bodu 3**

Upravujú sa nové pravidlá týkajúce sa poverenia na vykonanie exekúcie a prideľovania vecí. Navrhuje sa, aby sa prideľovanie vecí exekútorom náhodným výberom uplatňovalo len v prípade oprávnených, ktorými sú zdravotná poisťovňa, štátna rozpočtová organizácia a štátna príspevková organizácia, štátny fond, štátny orgán bez právnej subjektivity spravujúci majetok štátu, právnická osoba, ktorej väčšinovým vlastníkom alebo ovládajúcou osobou je štát alebo ktorá je zriadená osobitným právnym predpisom, alebo právny nástupca takýchto organizácií, fondov a osôb. Ostatní oprávnení si sami vyberú súdneho exekútora, ktorý exekúciu vykoná.

V nezmenenom znení zostáva zachované ustanovenie § 34 upravujúce zmenu exekútora, ak tento opakovane alebo závažne porušil povinnosti ustanovené exekučným poriadkom, rozhodnutím súdu alebo ak mu v konaní bráni zákonná prekážka. Tým sa zabezpečuje, aby bol súd i bez návrhu v týchto výnimočných prípadoch oprávnený rozhodnúť o zmene súdneho exekútora. Súd bude v týchto prípadoch môcť zmeniť exekútora i na návrh povinného, ktorému tak ostane zachovaná možnosť brániť sa proti prípadnému nezákonnému postupu exekútora v exekúcii. V prípade zmeny exekútora sa primerane použijú ustanovenia o vylúčení exekútora, teda oprávnený si bude opätovne môcť zvoliť iného exekútora, ktorý exekúciu vykoná.

**K bodu 4**

Navrhuje sa prechodné ustanovenie, podľa ktorého sa exekučné konania začaté pred 1. septembrom 2023 dokončia podľa predpisov účinných do 31. augusta 2023.

**K čl. II**

Navrhuje sa nadobudnutie účinnosti novely zákona na 1. septembra 2023.

**DOLOŽKA ZLUČITEĽNOSTI**

**návrhu zákona** **s právom Európskej únie**

**1. Navrhovateľ zákona:** poslanci Národnej rady Slovenskej republiky Dominik Drdul a Miloš Svrček

**2. Názov návrhu právneho predpisu:** Návrh zákona, ktorým sa mení a dopĺňa zákon č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov

**3. Predmet návrhu zákona:**

1. nie je upravený v primárnom práve Európskej únie,
2. nie je upravený v sekundárnom práve Európskej únie,
3. nie je obsiahnutý v judikatúre Súdneho dvora Európskej únie.

**Vzhľadom na to, že predmet návrhu zákona nie je upravený v práve Európskej únie, je bezpredmetné vyjadrovať sa k bodom 4. a 5.**

**Doložka**

**vybraných vplyvov**

**A.1. Názov materiálu:** Návrh zákona, ktorým sa mení a dopĺňa zákon č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov

**Termín začatia a ukončenia PPK:** *bezpredmetné*

**A.2. Vplyvy:**

|  |  |  |  |
| --- | --- | --- | --- |
|   |  Pozitívne  |  Žiadne  |  Negatívne  |
| 1. Vplyvy na rozpočet verejnej správy |  | x |   |
| 2. Vplyvy na podnikateľské prostredie – dochádza k zvýšeniu regulačného zaťaženia? | x |  |  |
| 3. Sociálne vplyvy |  | x |   |
| – vplyvy na hospodárenie obyvateľstva, |  | x |   |
| – sociálnu exklúziu, |  | x |  |
| – rovnosť príležitostí a rodovú rovnosť a vplyvy na zamestnanosť |  |  x |   |
| 4. Vplyvy na životné prostredie |  | x |   |
| 5. Vplyvy na informatizáciu spoločnosti |   | x |   |
| 6. Vplyvy na služby verejnej správy pre občana |  | x |  |
| 7. Vplyvy na manželstvo, rodičovstvo a rodinu |  | x |  |

**A.3. Poznámky**

*bezpredmetné*

**A.4. Alternatívne riešenia**

*bezpredmetné*

**A.5. Stanovisko gestorov**

*Návrh zákona bol zaslaný na vyjadrenie Ministerstvu financií SR a stanovisko tohto ministerstva tvorí súčasť predkladaného materiálu.*